Вольтер

Вольте́р (21 шуркынмон 1694, Париж, Франци Королевство — 30 куартолэзь 1778; вордӥськыкуз Франсуа́-Мари́ Аруэ́ ним сётӥллям) — XVIII даурысь француз философ-югдытӥсь, кылбурчи, прозаик, сатирик, трагик, историк но публицист.
"Voltaire" кыллэн валатонэз тодмотэм. Оло со анаграмма «Arouet le j(eune)» — «Аруэ младший» (латин сямен гожтэмысь — AROVETLI), кылсярысь верлана — Вольтер Эрво — вордскем кар нимызлэсь слогъёссэ интыенызы воштыса: Airvault → vault-air → Voltaire пӧрмем, яке пинал дырысьтыз кушем нимыз кылем «le petit volontaire».
Улон сюресэз.
Франсуа Мари Аруэ нотариуслэн пиез, дышетскиз иезуитъёслэн колледжазы «латынь но мукет чыры-пырыослы». Дышетскыкуз ик литератураез праволэсь золгес яратӥз. Аслэсьтыз литература удыссэ аристократъёслэн узыркуаосазы чырты вылын пукись поэт радын кутскиз. Анаезлэн аббат Шатонеф нимо ӵыжы-выжыез, Вольтерлэсь гожъяськон быгатонлыкъёссэ шӧдыса, аристократъёс пӧлы пыртӥз. Сое Тампль нимо огин шуыны луоз, кудӥз Мальтийской Орденлэн азьветлӥсез — Вандом герцог котыре биниськемын вал.
Вольтерлэн Регентэз но солэсь нылзэ герцогиня Беррийскаяэз кылбуръёсаз серем пыр возьматэмез понна егит гожъяськисез Бастилие пытсало (берлогес кыкетсэ отчы ик сюре).
Егит дыръяз философлы астрологъёс 33 улон ар сӥзиллям. Ӵапак 1726 арын шевалье де Роганэн луымтэ дуэльын, соослэн тунамзыя, Вольтерлэн улонэз уретӥськыны кулэ вылэм. 63 аресказ вуыса гожтэ: «Мон куамын арлы ӧчкарыса алдай астрологъёсты, соин сэрен, вождэс мыным эн вае».
Берло Британие кошкыса, куинь ар (1726—1729) солэсь политической радлыксэ, тодоссэ, философизэ но литературазэ дышетӥз.
Выльысь Францие берытскыса, Вольтер Англиын кылдэм малпанъёсыныз «Философские письма» нимо книга поттӥз. Солэн пуштросэз кивалтэтлы ярантэм луэмез понна, книга таламын вал, солэн издателез Бастилие пытсамын, нош ачиз Вольтер Лотарингие маркиза дю Шатле доры ватсконо луиз. Соин ик кузпалъяськыса 15 ар ӵош улӥз. «Светский человек» поэмаяз вӧсьбурез серем каремез понна, нош ик пегӟоно луэ, табере Нидерландые.
1746 арын Вольтер придворной кылбурчи но историограф луыса куто но, маркиза де Помпадурен тупамтэез понна эксэйкуаысь Вольтерез улляло. Политика ласянь осконтэм луэменыз но Франциын аслыз шуныт инты шедьтымтэеныз, 1751 арын Пруссиысь корольлэн Фридрих II ӧтемезъя Берлинэ (Потсдаме) кошке. Отын но Академилэсь кивалтӥсьсэ Мопертюиез «Диатрибаяз доктор Акакиез») карикатура амалэн возьматэмез понна Пруссиысь нош ик кошконо луэ.
Француз кивалтэт Вольтерлы кулытозяз ик Париже берытскыны луонлык ӧз сётылы. 1753 арын Швейцарие кошкыса, Женева котыре интыяське. Собере эшшо Лозаннаысь — Турнэе но франциысь Фернее 1758) улон интыос басьтэ. Татын кулытозяз ик улонзэ ортчытэ. Атаезлэн кельтосэз, узыр муртъёслэсь пӧртэм басьтэтъёс, гожъямъёсыз понна гонораръёс, дунтэмен басьтыса дуно дунын вузаськон сямызлы луыса люкам ваньбурезъя, Вольтер тужгес узыр философъёслэн радазы пыртэмын вал.
Вольтерлэн Фернеысь улон интыез со вакытысь интеллигенцилэн пумиськылон интыезлы пӧрмиз. Философен юн кусыпъяськизы Екатерина II, Фридрих II, Густав III шведский.
1774 арын Людовик XV-ез Людовик XVI воштэм бере, 1778 арын Вольтерез — тямыстон куинь аресъем пересез Париже берытскыны лэзё. Соку ик татын Ришельё нимо ульчаын аслыз узыр юртъер басьтыса, лӧптэм мылкыдын «Агафокл» трагедиез бордын ужаны кутске. Солэн «Ирен» нимо берпуметӥ пьесаезъя постановка авторлэсь нимзэ пыраклы вунэтонтэм каре, Вольтерлэн апофеозэз луэ.